## Odluka o dodjeli koncesije za zahvaćanje vode za potrebe javne vodoopskrbe Gradskom komunalnom društvu Komunalac društvo s ograničenom odgovornošću, Senj

### NN 129/2011 (14.11.2011.), Odluka o dodjeli koncesije za zahvaćanje vode za potrebe javne vodoopskrbe Gradskom komunalnom društvu Komunalac društvo s ograničenom odgovornošću, Senj

VLADA REPUBLIKE HRVATSKE

2589

Na temelju članka 145. stavka 2. točke 2. i članka 144. stavka 3. Zakona o vodama (»Narodne novine«, br. 107/95 i 150/2005), a u svezi s člankom 251. Zakona o vodama (»Narodne novine«, broj 153/2009), Vlada Republike Hrvatske je na sjednici održanoj 10. studenoga 2011. godine donijela

ODLUKU

O DODJELI KONCESIJE ZA ZAHVAĆANJE VODE ZA POTREBE JAVNE VODOOPSKRBE GRADSKOM KOMUNALNOM DRUŠTVU KOMUNALAC DRUŠTVO S OGRANIČENOM ODGOVORNOŠĆU, SENJ

I.

Vlada Republike Hrvatske dodjeljuje Gradskom komunalnom društvu Komunalac društvo s ograničenom odgovornošću, Senj, Splitska 2, (u daljnjem tekstu: Korisnik koncesije) koncesiju za zahvaćanje vode za potrebe javne vodoopskrbe.

II.

Korisnik koncesije će zahvaćati vodu putem vodozahvata u tlačnom tunelu Gusić Polje – Hrmotine hidroenergetskog sustava HE Senj. Voda se pročišćava na uređaju za pročišćavanje vode »Hrmotine«.

Korisnik koncesije stječe pravo zahvaćanja vode iz vodne komore hidroenergetskog sustava HE Senj Hrmotine, koja se nalazi na k.č.br. 305/1 k.o. Sveti Juraj, u količini do najviše 70 1/s, odnosno u ukupnoj količini do najviše 2.000.000 m3/godišnje, u skladu s vodopravnim uvjetima Hrvatskih voda, Vodnogospodarskog odjela za vodno područje primorsko-istarskih slivova, Rijeka, klase: 325-03/11-03/62, urbroja: 374-23-3-11-5, od 8. lipnja 2011. godine.

III.

Koncesija iz točaka I. i II. ove Odluke dodjeljuje se do 20. srpnja 2018. godine.

IV.

Za dodijeljenu koncesiju, Korisnik koncesije dužan je plaćati naknadu za koncesiju koja se sastoji od jednokratne i godišnje naknade za koncesiju.

Korisnik koncesije će na temelju odredbe članka 147. stavka 2. Zakona o vodama (»Narodne novine«, br. 107/95 i 150/2005) platiti jednokratnu naknadu za koncesiju u simboličnom iznosu od 10% godišnje naknade za koncesiju, utvrđene prema količini vode iz ove Odluke, što iznosi 16.000,00 kuna.

Jednokratnu naknadu za koncesiju Korisnik koncesije dužan je uplatiti do dana potpisivanja Ugovora o koncesiji, a dokaz o uplati predočiti Davatelju koncesije pri potpisu Ugovora o koncesiji.

Godišnja naknada za koncesiju iz stavka 1. ove točke za količinu iskorištene vode utvrđuje se u visini od 10% naknade za korištenje vode, koju je Korisnik koncesije dužan plaćati prema Zakonu o financiranju vodnoga gospodarstva (»Narodne novine«, br. 107/95, 19/96, 88/98 i 150/2005) za godinu u kojoj je zaključen Ugovor o koncesiji, a plaća se svake godine tijekom trajanja koncesijskog odnosa.

Dinamika plaćanja godišnje naknade za koncesiju utvrdit će se Ugovorom o koncesiji.

V.

Na temelju ove Odluke, sukladno članku 146. stavku 4. Zakona o vodama (»Narodne novine«, br. 107/95 i 150/2005), Ministarstvo regionalnog razvoja, šumarstva i vodnoga gospodarstva sklopit će s Korisnikom koncesije Ugovor o koncesiji, kojim će regulirati međusobni koncesijski odnos.

Ukoliko Korisnik koncesije u roku 60 (šezdeset) dana od dana stupanja na snagu ove Odluke ne potpiše Ugovor o koncesiji, istekom toga roka gubi prava određena ovom Odlukom.

VI.

Ova Odluka stupa na snagu danom donošenja, a objavit će se u »Narodnim novinama«.

Klasa: 325-01/98-01/05

Urbroj: 5030125-11-4

Zagreb, 10. studenoga 2011.

Predsjednica
Jadranka Kosor, dipl. iur., v. r.

Odluka, NN 129/2011-2589